SKRIFTLIG FORESPØRGSEL E-0188/03

af Luciana Sbarbati (ELDR) til Kommissionen

(31. januar 2003)

Om: Opførelse af feriebyer på sydkysten ved Siracusa (Italien)

I områderne Asparano og Ognina i provinsen Siracusa (Italien) er der planlagt opførelse af to feriebyer med en kapacitet på henholdsvis 1 550 og 1 200 pladser.

I Domstolens dom C-435/97-1999 fastsættes det, at en medlemsstat ikke har kompetence til at udelukke eller unddrage et projekt fra proceduren for vurdering af miljøindvirkningen, når indvirkningen på miljøet er betydelig, særlig på grund af projekternes art, dimensioner eller placering.

Der henvises til følgende direktiver: 85/337/EØF(1) og 97/11/EF(2) om vurdering af visse offentlige og private projekters indvirkning på miljøet, når de er forbundet med miljørisici for områder af fælles interesse; 92/43/EØF(3) om bevaring af naturtyper samt vilde dyr og planter og 79/409/EØF(4) om beskyttelse af vilde fugle. Kan Kommissionen på denne baggrund oplyse følgende:

- modtager disse projekter samfinansiering fra strukturfondene?

- vil hele projektet blive underkastet en miljørisikovurdering, og vil der blive taget hensyn til den skade, de afsluttede arbejder har medført?

- Kan Kommissionen i tilfælde af en manglende overholdelse af de forpligtelser, der følger af fællesskabsretten, sikre, at der træffes de nødvendige foranstaltninger til genoprettelse af disse områder?

(1) EFT L 175 af 5.7.1985, s. 40.

(2) EFT L 73 af 14.3.1997, s. 5.

(3) EFT L 206 af 22.7.1992, s. 7.

(4) EFT L 103 af 25.4.1979, s. 1.

Svar afgivet på Kommissionens vegne af Margot Wallström

(11. marts 2003)

Kommissionen har til opgave at sikre en korrekt anvendelse af fællesskabslovgivningen i lyset af de beføjelser, den har fået overdraget ved EF-traktaten. Som EF-traktatens vogter vil den ikke tøve med at træffe de nødvendige forholdsregler, herunder indlede overtrædelsesprocedurer efter artikel 226 i EF-traktaten, for at sikre, at fællesskabslovgivningen overholdes.

I henhold til Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet, som ændret ved Rådets direktiv 97/11/EF af 3. marts 1997, skal medlemsstaterne sikre, at projekter, der bl.a. på grund af deres art, dimensioner eller placering kan få væsentlig indvirkning på miljøet, undergives en vurdering af denne indvirkning, inden der gives tilladelse hertil. Projekter, som er omfattet af direktivet, er nærmere anført i bilagene hertil. Projekter, som er opført i bilag I, gøres til genstand for en VVM-procedure. For de projekters vedkommende, der er opført i bilag II, skal medlemsstaterne ved hjælp af en undersøgelse i hvert enkelt tilfælde eller grænseværdier eller kriterier fastsat af medlemsstaten afgøre, om projektet skal gøres til genstand for en VVM-procedure eller ej.

På grundlag af de oplysninger, det ærede medlem har fremlagt, ser det ud til, at de pågældende projekter falder ind under bilag II til Rådets direktiv 85/337/EØF med senere ændringer, specielt under kategori 12 c. Derfor bør de italienske myndigheder ved hjælp af en undersøgelse i hvert enkelt tilfælde eller ved anvendelse af grænseværdier eller kriterier fastsat i den italienske lovgivning afgøre, om projektet skal gøres til genstand for en VVM-procedure eller ej.

VVM-lovgivningen i den italienske region Sicilien (Decreto Presidenziale af 14. november 2000) indeholder bestemmelser om, at alle projekter i form af hotelkomplekser med over 300 sengepladser skal gøres til genstand for en undersøgelse for at fastslå, om de skal underkastes en VVM-procedure. Det fremgår heraf, at de projekter, det ærede medlem omtaler, ifølge disse bestemmelser og helt i tråd med direktivet vil blive undersøgt med det formål at få fastslået, om de skal gøres til genstand for en VVM-procedure. Når den interne lov stemmer overens med fællesskabsretten og der ikke er noget grundlag for at antage, at denne vil blive overtrådt, er det Kommissionens opfattelse, at der ikke er grund til at skride ind.

Rådets direktiv 92/43/EØF af 21. maj 1992 om bevaring af naturtyper samt vilde dyr og planter samt 79/409/EØF af 2. april 1979 om beskyttelse af vilde fugle er kun relevante, når projekter må forventes at få indvirkning på en lokalitet, som er foreslået eller udpeget i henhold til disse direktiver, hvilket øjensynligt ikke er tilfældet her ud fra de oplysninger, det ærede medlem er fremkommet med. I lyset af det ovenstående og i betragtning af mangelen på særlige grunde til en klage over anvendelsen af fællesskabsretten i den konkrete sag kan der ikke fastslås nogen overtrædelse heraf på indeværende tidspunkt.

Anlæggelse af feriebyer er ikke en udgift, som er berettiget til økonomisk støtte fra strukturfondene.